जहर पिलाकर लड़की को मारा, पिता से लूटपाट  
यूपी के जौनपुर जिले में बदमाशों ने एक लड़की को जहर पिलाकर मार डाला और उसके पिता के साथ मारपीट कर नकदी और सामान लूट लिए।
उत्तर प्रदेश के जौनपुर जिले के नेवढ़िया थाना क्षेत्र में अज्ञात बदमाशों ने एक लड़की को जहर पिलाकर मार डाला और पिता के साथ मारपीट कर 30 हजार रुपये नकद और सामान छीन ले गए।  पुलिस ने बताया कि नेवढ़िया थाने के होरैया गांव के पूर्व प्रधान सत्य प्रकाश सिंह मुन्ना अपनी 18 वर्षीय बेटी खुशबू को दवा दिलाकर लौट रहे थे, तभी घर के नजदीक चार बदमाशों ने घेर कर खुशबू को जहर पिला दिया तथा प्रधान के साथ मारपीट कर उनके पैसे और सामान छीन लिया।  पुलिस ने बताया कि खुशबू की अस्पताल ले जाते समय मौत हो गई। सत्य प्रकाश सिंह ने चार लोगों के खिलाफ नामजद रिपोर्ट दर्ज कराई है। पुलिस पूरे मामले की छानबीन कर रही है।